ใครที่มาแถวบางขุนนนท์เป็นประจำ ก็คงรู้กันดีว่า ย่านนี้เป็นย่านที่เรียกได้ว่า มีของกินแนวสตรีทฟู้ดเยอะมากกกกก! ยิ่งเป็นร้านก๋วยเตี๋ยวแล้ว มีแถบจะทุกๆ สองร้อยเมตรเลยทีเดียว โดยเฉพาะก๋วยเตี๋ยหมูตำลึง มีเยอะจนเลือกร้านทานไม่หวั่นไม่ไหว วันนี้เราจะพาทุกคนมารู้จักกับร้านที่ขึ้นชื่อว่าเป็นเจ้าแรกของย่านบางขุนนนท์ ร้านก๋วยเตี๋ยวเครื่องในหมูใบตำลึง (เจ๊ปราณี)
	หากรู้จักร้านก๋วยเตี๋ยวหมูนายเป็ดแล้ว ก็คงขับหาร้านของเจ๊ปราณีได้ไม่ยากค่ะ เพราะทางร้านอยู่ไม่ใกล้ไม่ไกลกันเท่าไหร่ สามร้อยเมตรก็ถึงแล้ว ร้านจะอยู่ตรงตีนสะพานเลยค่ะ แค่มองจากหน้าร้าน ก็สัมผัสได้ถึงความขลัง ความเก่าแก่ของร้านจริงๆ
	บริเวณร้านไม่ใหญ่มากค่ะ พื้นที่ประมาณห้องแถวหนึ่งห้อง เห็นว่าคุณป้าปราณีเป็นคนลวกเส้น จัดการปรุง ต้มน้ำซุปคนเดียวเลยค่ะ เพราะแกอยากให้ก๋วยเตี๋ยวทุกชามออกมาอร่อยถูกปากลูกค้าที่สุด เลยออกมือปรุงและทำด้วยตัวเองเสร็จสรรพเลย
	เมนูของร้านก็เน้นขายก๋วยเตี๋ยวเป็นหลักตามชื่อแหล่ะค่ะ ทั้งน้ำ ยำ แห้ง เย็นตาโต เกาเหลาเลือดหมูก็ยังมี ราคาธรรมดาก็ 30 บาท พิเศษ 40 บาท ชามเล็กหน่อยแต่รสชาติไม่แพ้เจ้าไหนเลยค่ะ เราชอบเส้นเล็กแห้งเป็นพิเศษ คุณป้าปรุงมาได้รสพอดีมากๆ เราไม่ต้องปรุงเพิ่มเลย 
นอกจากก๋วยเตี๋ยว เกาเหลาแล้ว ทางร้านยังมีขนมผักกาดขายด้วยล่ะค่ะ ราคาจานละ 30 บาทเท่านั้นเอง หากอยากทานขนมหวานปิดท้ายทางร้านก็มีทั้งเฉาก๊วย และขนมไทยห่อใบตองขาย ใครชอบทานขนมไทยไม่ควรพลาด ขนมสอดไส้ (4 บาท) นะคะ ทานตอนร้อนๆ หอมกลิ่นกะทิมากๆ ค่ะ แถมเมนูนี้คุณป้าไม่ได้ทำทุกวันนะคะ เห็นคุณป้าบอกว่าวันไหนทำทันก็ทำ วันไหนทำไม่ทันก็ไม่ทำค่ะ เรียกได้ว่าแล้วแต่ดวงจริงๆ ใครที่ผ่านไปแถวนั้นก็แวะลองทานกันได้นะคะ
